กองอำนวยการรักษาความมั่นคงภายในภาค 4 ส่วนหน้า ชี้แจงพร้อมให้ตรวจสอบข้อเท็จจริงกรณีผู้ต้องสงสัยช็อคหมดสติขณะถูกควบคุมตัว ยืนยันให้ความเป็นธรรมกับทุกฝ่าย
พันเอก ปราโมทย์ พรหมอินทร์ โฆษกกองอำนวยการรักษาความมั่นคงภายในภาค 4 ส่วนหน้า เปิดเผยว่าจากกรณีนายอับดุลเลาะ อีซอมูซอ อายุ 34 ปี ผู้ต้องสงสัยคดีความมั่นคงหมดสติ ขณะถูกควบคุมตัวภายในหน่วยซักถาม หน่วยเฉพาะกิจทหารพรานที่ 43 ค่ายอิงยุทธบริหาร อ.หนองจิก จ.ปัตตานี เมื่อวันที่ 21 กรกฎาคมที่ผ่านมา มีการนำเสนอข่าวผ่านสื่อต่างๆ จนเป็นประเด็นในสังคมอย่างกว้างขวางนั้น พลโทพรศักดิ์ พูลสวัสดิ์ แม่ทัพภาคที่ 4/ผอ.รมน.ภาค 4 สั่งการให้เร่งรัดตรวจสอบข้อเท็จจริง และพร้อมให้ความเป็นธรรมกับทุกฝ่าย หากพบเป็นความผิดพลาดจากการปฏิบัติของเจ้าหน้าที่ก็จะทำการลงโทษสถานหนัก ทั้งทางวินัยและอาญาทหารขั้นเด็ดขาดโดยไม่ละเว้น ทั้งนี้จากการตรวจสอบข้อเท็จจริง ตั้งแต่ขั้นตอนการเชิญตัว ขั้นการควบคุมตัวเพื่อซักถามในเบื้องต้น พบว่าเจ้าหน้าที่ได้ปฏิบัติตามขั้นตอน และยังไม่พบหลักฐาน ที่บ่งชี้ว่าเกิดจากการกระทำของเจ้าหน้าที่ ซึ่งสอดคล้องกับผลการตรวจร่างกายของแพทย์ที่ระบุ “ไม่พบร่องรอยบาดแผลฟกช้ำภายนอกร่างกาย” แต่พบว่าสมองมีอาการบวม น่าจะเกิดจากการขาดออกซิเจนในขณะช็อคหมดสติ หรือเกิดจากการปั๊มหัวใจช่วยชีวิต นอกจากนี้ยังพบว่า ผู้ป่วยมีค่าน้ำตาลในเลือดและค่าเม็ดเลือดขาวสูงผิดปกติ ยังไม่สามารถสรุปได้ว่ามาจากสาเหตุใด ต้องรอการตรวจยืนยันจากแพทย์ผู้เชี่ยวชาญ         อย่างไรก็ตาม กอ.รมน.ภาค 4 ส่วนหน้า พร้อมให้คณะกรรมการด้านสิทธิมนุษยชนจังหวัดชายแดนภาคใต้ ประกอบด้วยผู้แทนจากองค์กรต่างๆ เข้าตรวจสอบข้อเท็จจริงอย่างอิสระ ด้วยความโปร่งใส เป็นธรรม เพื่อหาข้อสรุปและแนวทางที่เหมาะสม เพื่อให้เกิดความเป็นธรรมกับทุกฝ่ายโดยเร็วที่สุด        กอ.รมน.ภาค 4 ส่วนหน้า ยืนยันพร้อมทำงานร่วมกับทุกฝ่าย และรับฟังทุกข้อเสนอแนะที่เป็นประโยชน์ในการแก้ปัญหา แต่ขอให้การแสดงความคิดเห็นต่อประเด็นที่เกิดขึ้นไม่เป็นไปในลักษณะชี้นำ ปลุกระดม หรือบิดเบือนข้อเท็จจริงที่อาจทำให้ประชาชนเกิดความสับสน เพราะจะเป็นการซ้ำเติมและขยายประเด็นความขัดแย้งให้รุนแรงยิ่งขึ้น